Професионалну играчку каријеру започео је у Напретку из Крушевца, одакле је 1980. године прешао у редове сплитског Хајдука. Одличне игре у "билом" дресу довеле су га и до репрезентације Југославије. Симовић је за репрезентацију Југославије забележио 10 наступа, укључујући и меч квалификација за Европско првенство у фудбалу 1984. против Бугарске на Пољуду. Југославија се пласирала на завршни турнир у Француској на коме се није баш истакла, али је Симовићеве игре запазио тадашњи тренер турског Галатасараја, Немац Јуп Дервал, на чије је инсистирање Симовић прешао на обале Босфора.